b'\n_START_ARTICLE_\nSekolah Menengah Sains Sultan Haji Ahmad Shah\n_START_SECTION_\nSejarah\n_START_PARAGRAPH_\nSekolah Menengah Sains Sultan Haji Ahmad Shah (SEMSAS) bermula pada tahun 1973, menumpang secara sementara di bangunan Sekolah Abu Bakar, Temerloh, Pahang Darul Makmur. Pada masa tersebut SEMSAS dikenali sebagai Sekolah Menengah Sains Pahang (SMSP). Penuntut-penuntut pada masa itu ditempatkan sementara di Asrama Pusat Temerloh yang terletak bersebelahan dengan Sekolah Abu Bakar, hanya dijaraki oleh sebuah padang bola pada masa itu._NEWLINE_Ada 4 buah kelas menggunakan perantaraan Bahasa Inggeris sementara 2 buah lagi menggunakan perantaraan Bahasa Melayu. Kumpulan pertama gurunya ialah seramai 11 orang, kakitangan seramai 3 orang dan pelajar berjumlah 219 orang. Pengetua pertamanya ialah Encik Abdul Rahim bin Abdul Hamid. Beliau merupakan pengetua paling lama bertugas di sekolah ini iaitu dari 16.12.1972 hingga 21.12.1982. _NEWLINE_Sekolah ini telah berpindah ke bangunan kekalnya di KM 12, Jalan Gambang, Kuantan pada 8 Januari 1974. Bangunan-bangunan sekolah dilengkapi dengan sebuah dewan sekolah dan juga asrama lelaki dan perempuan. Sekolah juga diperuntukkan sebuah bas sekolah tanpa hawa dingin pada masa itu. Bangunan-bangunan sekolah dan kemudahan lain ditambah dari semasa kesemasa mengikut keperluan._NEWLINE_Pembukaannya telah dirasmikan oleh KDYMM Sultan Ahmad Shah Al-Musta\xe2\x80\x99in Billah ibni Almarhum Sultan Abu Bakar, Sultan Pahang pada 22 Julai 1976. Sempena perasmiannya nama sekolah ini telah ditukar kepada Sekolah Menengah Sains Sultan Haji Ahmad Shah, Kuantan, Pahang. _NEWLINE_Lencana sekolah SEMSAS yang digunapakai hingga kehari ini adalah rekaan penuntut ambilan pertama 1973 iaitu Sukarsiah binti Abu Samah._NEWLINE_Sekolah ini telah dipilih menjadi Sekolah Bestari pada tahun 1999. Pada 2006, SEMSAS menjadi tuan rumah Hari Kecemerlangan Sekolah Berasrama Penuh peringkat Kebangsaan.\n_START_SECTION_\nFalsafah\n_START_PARAGRAPH_\nPendidikan di Sekolah Menengah Sains Sultan Haji Ahmad Shah (SEMSAS) adalah suatu usaha berterusan bagi menyediakan suasana persekolahan dan pembelajaran yang terancang, terkawal dan sempurna untuk memupuk dan memperkembangkan kebolehan pelajar-pelajar yang berpotensi ke arah kecemerlangan sebagai insan dan warganegara yang seimbang dan bertanggungjawab terhadap tuntutan agama bangsa dan negara.\n_START_SECTION_\nHari Kecemerlangan Sekolah Berasrama Penuh (SBP) ke-33\n_START_PARAGRAPH_\nSEMSAS telah dipilih menjadi tuan rumah program ini pada tahun 2006. Sekolah ini pernah menjadi tuan rumah Hari Kecemerlangan SBP pada 1980. Program ini dianjurkan untuk kali ke-33 dan kali kedua buat SEMSAS.'